**IZVADAK**

**IZ ERASMUS+ AKREDITACIJE TRGOVAČKE ŠKOLE U PODRUČJU STRUKOVNOG OBRAZOVANJA (2022-1-HR01-KA120-VET-000110818)**

**ERASMUS PLAN: CILJEVI**

**Cilj 1: Unaprijediti nastavničke kompetencije nastavnika strukovnih predmeta**

Osim kroz postupke samovrednovanja, potrebno je unapređivati metode poučavanja i nastavničke kompetencije i kroz sudjelovanje u međunarodnim projektima, posebice u domeni poučavanja vježbeničke tvrtke, strukovnih vježbi, mentoriranja učenika, razvoja portofolija itd. Također, odlazak na strukturirane tečajeve bi pomogao unaprijediti kompetencije nastavnika u području IKT tehnologije, projektnoga rada i razvoja transverzalnih vještina, te stvoriti temelje za kvalitetnu bazu digitalnih radnih materijala. Individualni napredak polaznika strukturiranih tečajeva te praćenja rada će se vidjeti po povratku nastavnika s mobilnosti, a kroz diseminacijske aktivnosti unutar stručnog aktiva i nastavničkog vijeća tijekom školske godine će se vidjeti napredak razvoja kompetencija. Kroz 2 nastavne godine očekujemo više izvannastavnih strukovnih događaja u školi. U našem godišnjem postupku samovrjednovanja Škole ćemo na kraju svake školske godine mjeriti i evaluaciju napretka nastavnika strukovnih predmeta koji će sudjelovati na mobilnostima na strukturirane tečajeve ili praćenje rada. Također, u dijelu upitnika za učenike će biti pitanja o načinima rada te očekujemo da ćemo dobiti kvalitetan odgovor i u tom dijelu postupka samovrjednovanja.

Mjerljiv napredak očekujemo na sljedeći način: 1) u većem interesu učenika za predmet što je mjerljivo izlaznim karticama i upitnicima tijekom i na kraju nastavne godine; 2) u većem broju strukovnih projektnih aktivnosti te stvaranju mrežne stranice na kojoj će se predstaviti rezultati vježbeničkih tvrtki; 3) stvaranjem baze interaktivnih radnih materijala za učenike za najmanje 5 strukovnih predmeta godišnje; 4) rastućeg broja nastavnika zainteresiranih za projektne aktivnosti.

**Cilj 2: Osposobiti učenike s naglaskom na razvoj strukovnih vještina potrebnih za suvremeno tržište rada**

Vjerujemo da bi mogućnost odrađivanja praktične nastave u inozemnim školama ili tvrtkama u kojima bi učenici radili prateći suvremene metode poučavanja dugoročno unaprijedilo rad Škole u vidu otvaranja suradnje s prikladnijim poslodavcima koji provode suvremene metode rada. Također, učenici bi po povratku s mobilnosti mogli širiti novostečeno znanje u svim odjeljenjima, a naposljetku bi Škola kroz diseminacijske aktivnosti privukla i više motivirane učenike. Zadovoljstvo učenika će se ispitivati anketom gdje će se upitnicima ispitivati zanimanje učenika za praktičnu nastavu prije i poslije mobilnosti, zadovoljstvo mobilnostima, želja za eventualnom specijalizacijom, rezultati diseminacije znanja učenika i sl. Vidljiv napredak također očekujemo i kroz bolje rezultate završnoga rada završnih razreda te bolje rezultate na državnim strukovnim natjecanjima. Očekivan je i veći interes za upis u Školu, posebice učenika s vrlo dobrim i odličnim uspjehom.

**Cilj 3: Ojačati ključne kompetencije učenika te jezične i digitalne vještine učenika**

Na kraju prve nastavne godine bi napredak u razvoju jezičnih vještina trebao biti vidljiv kroz veći uspjeh učenika iz engleskog ili njemačkog jezika a sa svim novim godinama bi se isti mogao kvalitetnije usporediti. Dodatno, na kraju svake školske godine će se moći vidjeti napredak kroz rezultate državne mature. Zatim, trenutno je u KA2 projektima aktivno oko 15 učenika, najviše zbog straha od stranog jezika, dok bi se napredak mogao očekivati u povećanju ovoga broja do 30 učenika kroz dvije godine provedbe mobilnosti i diseminacije. Razvoj digitalnih i transverzalnih vještina bismo mjerili kroz uspjeh u predmetu Strukovne vježbe te kroz otvaranje mrežne stranice posvećene vježbeničkim tvrtkama učenika u smjeru Komercijalist.

**Cilj 4: Stvoriti međunarodnu mrežu srodnih škola radi unaprjeđenja budućeg usavršavanja i rada s učenicima**

Kako smo dio europske obitelji, cilj nam je produbiti veze s europskim kolegama iz srodnih škola te tako otvoriti vrata unapređenju budućeg usavršavanja te i na taj način u radu s učenicima motivirati ih na samostalno učenje, istraživanje i odgovorniji pristup prema radu. Time bismo željeli postići uspješnije ostvarivanje učeničkih potencijala i pozitivan stav prema cjeloživotnom učenju koji će se očitovati i odlaskom učenika na mobilnosti gdje će steći znanje kakvo ne mogu steći u trenutnom okruženju. Osim KA1 projekata, nastavit ćemo raditi na KA2 projektima usmjerenima na strukovne predmete i razvijanje kompetencija neophodnih za budući rad. Osim razvoja društvenih kompetencija, uspješnost će se očitovati i u unaprjeđenju inicijative nastavnika i učenika usmjerene prema novim međunarodnim suradnjama, te kvantificirati u godišnjim izvješćima kurikula i godišnjeg plana Škole, kao i tijekom procesa samovrjednovanja Škole.

**ERASMUS PLAN: AKTIVNOSTI**

|  |  |  |  |
| --- | --- | --- | --- |
| ***akreditirana godina*** | ***školska godina*** | ***planirani broj mobilnosti učenika*** | ***planirani broj mobilnosti nastavnika*** |
| 1. | 2023. - 2024. | 15 | 6 |
| 2. | 2024. - 2025. | 15 | 6 |
| 3. | 2025. - 2026. | 20 | 6 |
| 4. | 2026. - 2027. | 20 | 6 |
| 5. | 2027. - 2028. | 20 | 6 |

Plan će se prilagođavati u narednim godinama.

|  |
| --- |
| ***BROJ ODOBRENIH MOBILNOSTI*** ***U SKLOPU PROJEKTA 2025-1-HR01-KA121-VET-000330705*** |
| školska godina | 2025. - 2026. |
| broj kratkoročnih mobilnosti učenika (10 dana) | 20 (16-24) |
| broj mobilnosti nastavnika na praćenje poučavanja (7 dana) | 5 (4-6) |
| broj mobilnosti nastavnika na strukturirani tečaj (7 dana) | 5 (4-6) |



**STANDARDI KVALITETE: OSNOVNI PRINCIPI**

**Inkluzija**

Na internetskoj stranici Škole i školskom Erasmus kutku će biti transparentno objavljeni ciljevi Erasmus plana, kriteriji odabira sudionika, pozivi na sudjelovanje u projektnim aktivnostima i mobilnostima. Pri odabiru kandidata, prioritet će se dati učenicima koji imaju nepovoljnije obiteljske okolnosti ili imaju poteškoće u učenju ili razvoju na način da se takvim učenicima da određen iznos dodatnih bodova.

**Održivost**

Kad god to bude moguće, odlazak na mobilnosti će se organizirati koristeći ekološki prihvatljivija prijevozna sredstva (kod kraćih udaljenosti će se radije birati vlak ili autobus), a kod odabira smještaja će prednost imati smještajni objekti dostupni hodanjem ili javnim prijevozom.

**Digitalne kompetencije**

Za pretraživanje strukturiranih tečajeva i webinara ćemo koristiti novu platformu European School Education Platform, kao i Facebook grupe nastavnika koji sudjeluju u Erasmus programu. Također, eTwinning planiramo koristiti i za sudjelovanje u tematskim grupama, kao i na online edukacijama, u svrhu razmjene primjera dobre prakse i stručnog usavršavanja. Kao rezultate planiramo stvaranje kvalitetnijih digitalnih materijala i baze materijala po predmetima.

**Aktivno sudjelovanje u mreži Erasmus+ ustanova**

Erasmus+ aktivnosti ćemo diseminirati tijekom lokalnih školskih događanja te prilikom istih i savjetovati zainteresirane škole (npr. Dojdi osmaš, edukativni sajmovi i sl.). Odazvat ćemo se eventualnim pozivima AMPEU-a, AZOO-a i sl. na organizirane događaje na kojima bismo mogli podijeliti svoja iskustva u projektima KA1. Osim domaćih manifestacija, popratit ćemo i europske te sudjelovati na npr. događaju Erasmus Days i sl. Ako bi bilo zainteresiranih kandidata za praćenje rada (job shadowing) u našoj školi, odazvat ćemo se i omogućiti kolegama iz drugih država EU-a da se usavršavaju. Kako je naša škola domaćin međužupanijskog stručnog vijeća nastavnika nastavnika ekonomske skupine predmeta te županijskog stručnog vijeća za nastavnike engleskog jezika srodnih škola u Zagrebu, bit ćemo na raspolaganju za savjet kolegama iz drugih škola koji žele aplicirati na natječaje Erasmus+ programa.

**STANDARDI KVALITETE: DISEMINACIJA**

U Erasmus kutku Škole koji se nalazi kod glavnog ulaza ćemo objavljivati osnovne podatke o programu, kao i o projektima, novostima i pozivima za zainteresirane učenike. Isto će biti objavljeno na internetskoj stranici Škole (podstranica Erasmus+). Planiramo izraditi trajne pomične plakate o projektima i učeničkim radovima koje ćemo izložiti na školskim hodnicima tijekom nastavne godine. Po povratku s mobilnosti, nastavnici će održati radionice za ostale nastavnike, za koje će izraditi i radne materijale, sve s ciljem širenja novostečenih znanja i kompetencija. Redovito će se organizirati sastanci i radionice na kojima će se sudionike educirati o inovativnim metodama poučavanja, primjeni raznih IKT alata i razvoju ključnih kompetencija. Tijekom Erasmus Days i ostalih sličnih događanja ćemo uz Erasmus kutak izložiti i rezultate rada učenika na mobilnostima. Učenici će izlagati o svojim iskustvima drugim učenicima na satima razrednika ili drugim tematskim satima.

U suradnji s Erasmus+ timovima susjednih i srodnih škola ćemo razmijeniti primjere dobre prakse te o suradnji redovito izvještavati na internetskoj stranici Škole (podstranica Erasmus+). Članke o projektnim aktivnostima ćemo slati lokalnim i regionalnim medijima, a za dijeljenje iskustava i rezultata ćemo koristiti i lokalne Erasmus+ Facebook grupe. Nastavnici koji su sudjelovali u mobilnostima će predstaviti svoja iskustva i rezultate mobilnosti na sastancima županijskih i međužupanijskih stručnih vijeća, a rezultate ćemo objaviti i na platformama eTwinning i Erasmus+ Project Results.

Logo programa Erasmus+, kao i zastava Europske unije će biti vidljiva na svim digitalnim i tiskanim materijalima, kao i logo AMPEU-a te tekst o financiranju projekata sredstvima Europske unije u okviru programa Erasmus+. Isti logotipi će biti prisutni u svim objavama na internetskoj stranici Škole te u svim člancima na obrazovnim portalima i dostupnim medijima. Činjenicu da program financira Europska unija će se uvijek iznijeti kod svih prezentacija i predstavljanja projekta (roditeljski sastanci, sjednice vijeća učenika i vijeća roditelja i sl.).